Liderul PSD Dâmbovița, Adrian Țuțuianu: Partid de maimuțe/ Iohannis îl bate și pe Tăriceanu, o bate și pe Firea, îl bate și pe Dragnea de-l zvântură/ PSD s-a prăbușit de la 47% la 30%

Liderul PSD Dâmbovița, Adrian Țuțuianu, unul dintre puciștii din partid, a declarat, marți seara, într-o intervenție telefonică la România TV, că a prezentat atât în ședința CEX, cât și într-o ședință a organizației de partid rezultatele unui sondaj de opinie care arată că Gabriela Firea și Liviu Dragnea pierd în fața lui Klaus Iohannis în turul doi la prezidențiale. Țuțuianu a mai spus că PSD a scăzut de la 47%, cât avea în 2016, la ”spre 30%”, declarând că această cădere îl îngrijorează.

”Am prezentat sondajul și în Comitetul Executiv Național, anumite date, este un sondaj făcut de o casă de sondare respectabilă și care exprimă o anumită realitate. De la 47% cât am avut în 2016, partidul a scăzut spre 30 la sută cât avem azi, lucruri care pe mine mă îngrijorează”, a declarat Țuțuianu la România TV.

El a mai spus că rămâne în PSD și că organizația pe care o conduce s-a plasat pe locul doi la referendumul pentru familie.

Adrian Țuțuianu a intervenit telefonic după ce România TV a prezentat fragmente dintr-o înregistrare de la o ședință a organizației Dâmbovița din data de 26 septembrie, în care liderul PSD critica în termeni foarte dur partidul pe care l-a numit la un moment dat ”partid de maimuțe” și califica calitatea guvernului drept ”o tragedie”.

”Se pare că acum vreo două săptămâni spuneau că mă ocup de înregistrări, se pare că se ocupă alții de mine. Sunt înregistrări din ședințe pe care le-am avut cu primari. Au fost livrate prelucrate, anumite pasaje scoase din context, dar sunt lucruri pe care le-am discutat și cu colegii mei”, a spus Țuțuianu, care confirmat autenticitatea declarațiilor.

Fragmente din înregistrările prezentate marți seara la România TV de Victor Ciutacu